SK Úradný vestník Európskej únie C 440/4

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 440/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012.

„TERRE TARENTINE“

EÚ č.: IT-PDO-0105-01356 – 24.7.2015

CHOP ( X ) CHZO ( )

1. Skupina žiadateľov a oprávnený záujem

O. P. AJPROL Soc. Coop. Agricola dei Produttori olivicoli già Associazione dei Produttori Olivicoli della provincia di Taranto [Spoločenstvo (bývalé družstvo) výrobcov olivového oleja v provincii Taranto]. Adresa: S. S. 7 Appia, Km. 640.4 74010 Statte (TA) TALIANSKO Tel. č.: +39 0994527778 Fax: +39 0994551832 E-mail: info@ajprol.it; overený e-mail: (PEC): ajprol@pec.it;

Vyššie uvedené združenie na ochranu je oprávnené predložiť žiadosť o zmenu v súlade s článkom 13 ods. 1 vyhlášky Ministerstva poľnohospodárstva, výživy a lesného hospodárstva č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii výrobku, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☒ Dôkaz o pôvode — ☐ Spôsob výroby — ☒ Súvislosť — ☐ Označovanie — ☒ Iné [boli zadané podrobnosti kontrolného orgánu]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku, na ktorý sa vzťahuje názov

Zmena sa týka troch chemických parametrov uvedených v článku 8 špecifikácie. Navrhované zmeny sú:

K232 z ≤ 1,7 na ≤ 2,4

Kyselina linolová z ≤ 0,6 % na ≤ 0,9 %

Kampasterol z ≤ 3,3 % na ≤ 3,5 %

Pri navrhovaní parametrov začiatkom roku 2000 boli chemické parametre, ktoré sú teraz predmetom žiadosti o zmenu, dosiahnuteľné, aj napriek určitým ťažkostiam.

V nadväznosti na uznanie v rámci Európy a na základe údajov získaných z analýz, ktoré boli systematicky vykonávané počas výroby s cieľom potvrdiť stav CHOP, začali byť zrejmé problémy s dosiahnutím týchto parametrov.

Problémy boli pripisované momentálnym a krátkodobým nepriaznivým miestnym podmienkam.

Až neskôr sme si uvedomili, že nejde o dočasné nepriaznivé miestne podmienky, ale že v skutočnosti ide o následok rozsiahlych podmienok, ktoré pravdepodobne spôsobili klimatické a environmentálne zmeny.

Ako dôkaz by sme chceli poukázať, že bolo zmenené dokonca aj nariadenie Komisie (EHS) č. 2568/91 (2), napr. zvýšením hodnoty kyseliny linolovej z ≤ 0,8 % na hodnotu ≤ 1 %.

Roky kontrol všetkých šarží olivového oleja vyrobeného v súlade s ustanoveniami podľa právnych predpisov platných v označenej zemepisnej oblasti preukázal extrémne problémy pri získavaní osvedčenia CHOP u väčšiny vyrobeného oleja.

Požadovaná zmena by prijatím hodnôt, ktoré sú v skutočnosti kompatibilné s pôdnymi a klimatickými podmienkami označeného územia, umožnila vydať osvedčenie CHOP, čo v súčasnosti nie je možné kvôli týmto príliš obmedzujúcim limitom.

Navrhované zmeny medzných hodnôt K232, percenta kyseliny linolovej a percenta kampesterolu nevyžadujú žiadne podstatné zmeny typických znakov kvality a ani nebudú mať časom za následok žiadne zmeny organoleptických vlastností alebo stability extra panenského olivového oleja „Terre Tarentine“ s CHOP.

Dôkaz o pôvode

V čase registrácie boli informácie o dôkaze pôvodu uvedené len v súhrnom liste, kde v špecifikácii výrobku nebol žiaden konkrétny článok. Z tohto dôvodu bol do špecifikácie pridaný konkrétny článok na základe už existujúcich informácií v súhrnom liste a boli pridané doplňujúce údaje s cieľom objasniť dané informácie.

Znenie štvrtého a piateho odseku súhrnného listu:

„Olivy sa získavajú z olivových hájov nachádzajúcich sa v oblasti výroby a na tento účel registrujú výrobcovia svoje zariadenia do registra, ktorý vytvoril a aktualizoval kontrolný orgán. Výroba, spracovanie, balenie a plnenie do fliaš prebieha vo vymedzenej zemepisnej oblasti a výrobcovia, ktorí plánujú uviesť na trh extra panenský olivový olej pod týmto názvom, musia svoje spracovateľské zariadenia, aby zabezpečili sledovateľnosť výrobku, zaregistrovať do osobitných registrov, ktoré vedie a aktualizuje kontrolný orgán. Okrem toho musia výrobcovia každý rok zaregistrovať množstvo spracovaných olív a množstvo vyrobeného oleja.“

Článok 11, ktorý bol pridaný do špecifikácie, uvádza:

„Musí sa sledovať každá fáza výrobného procesu, pričom sa v každej fáze zaznamenajú vstupy a výstupy. Sledovateľnosť produktu je zabezpečená pomocou zadania katastrálnych parciel, na ktorých sa produkt pestuje, rovnako ako zadaním podrobností o výrobcovi, mlynároch a baliarniach, do zoznamov kontrolného orgánu, ako aj vedením registrov výroby a balenia. Všetky fyzické aj právnické osoby, mená a názvy ktorých sú uvedené v zoznamoch, budú podliehať kontrole zo strany kontrolného orgánu v súlade so špecifikáciou výrobku a inšpekčným plánom.“

Okrem toho sú v bode 3.5. jednotného dokumentu uvedené informácie o pravidlách pre jednotlivé obaly z piateho odseku súhrnného listu a článku 9 špecifikácie, spolu s potrebným odôvodnením. Bod 3.5. jednotného dokumentu znie:

„Extra panenský olivový olej ‚Terre Tarentine‘ s CHOP musí byť balený vo fľašiach v označenej zemepisnej oblasti. Táto požiadavka umožňuje udržať prepravu oleja vo veľkom na minime, čo by malo za následok menšie chemické zmeny, ktoré by sa odrážali vo významných organoleptických zmenách. Olivový olej je veľmi citlivý na narušenie arómy, ktoré by mohlo spôsobiť interné prostredie cisterny používanej na prepravu oleja. V záujme zachovania špecifických vlastností výrobku počas celého výrobného procesu a s cieľom zaručiť dodržiavanie požiadaviek na kvalitu musí byť olej ‚Terre Tarentine‘ vždy zabalený v oblasti uvedenej v článku 4. Vďaka špecifickým vedomostiam, ako zaobchádzať s olejom vo fáze pred zabalením a v čase balenia, dokážu miestni výrobcovia určiť, okrem iného, ideálnu filtráciu a obdobie a spôsob usadzovania, ako aj ideálnu teplotu balenia. Preto treba zabezpečiť balenie v tejto oblasti na konci výrobného procesu, s cieľom zachovať organoleptické a kvalitatívne vlastnosti extra panenského olivového oleja ‚Terre Tarentine‘ s chráneným označením pôvodu. Balenie v oblasti umožňuje, aby mohol kontrolný orgán čo najefektívnejšie sledovať celý výrobný a baliaci proces tak, aby boli zaručené typické vlastnosti produktu a zároveň aj jeho sledovateľnosť.“

Súvislosť

V čase zápisu boli informácie v odkaze uvedené len v prvých troch odsekoch bodu 4.5. a v bode 4.6. súhrnného listu a v špecifikácii výrobku neexistoval žiaden konkrétny článok na odkaz.

Informácie uvedené v prvých troch odsekoch bodu 4.5. a v bode 4.6. súhrnného listu boli kvôli prepracovaniu a doplneniu zahrnuté do článku 12. Preto, pokiaľ ide o súvislosť, článok 12 špecifikácie uvádza:

„Olivový olej predstavuje hlavný výrobný faktor a v miestnej ekonomike zohráva kľúčovú úlohu. Výrobná oblasť pre extra panenský olivový olej ‚Terre Tarentine‘ sa nachádza na západnom zráze provincie Taranto. Na južnej strane je odhalená a na severnej strane ju chránia kopce Murge a vyznačuje sa veľmi špecifickými agronomickými vlastnosťami a priaznivou pôdou a klimatickými podmienkami, ktoré sú typické pre oblasť Tarantine Arco Jonico s miernym podnebím. Pôda je piesočnatá, hlboká a väčšinou červeno-hnedá, s kamením z kremeňa a vápenca a s vyšším až žiadnym výskytom; priepustnosť sa pohybuje od stredne vysokej až po veľmi vysokú. Obsah ílu sa rovná 20 % alebo je menší, pričom objem vápenca sa rovná 5 % alebo je menší. Podnebie je horúce a suché. Priemerné zrážky sa pohybujú od minimálne asi 10 mm v júli až po maximálne 80 mm v novembri. Priemerná ročná teplota sa pohybuje okolo 15 až 16 °C, s minimálnou teplotou okolo 9 °C a maximálnou teplotou 30 °C. Vďaka výnimočným pôdnym a klimatickým podmienkam v oblasti Tarantine Arco Jonico a charakteristickému prostrediu v oblasti výroby ‚Terre Tarentine‘ s PDO má výroba oleja nezameniteľný charakter. Horúce a suché stredomorské podnebie a piesočná a hlboká pôda, ktorá je väčšinou hnedo-červená, poskytujú výhody vývoja viacerých polyfenolov, ktoré produkujú trpkú a štipľavú príchuť. Okrem toho veľmi staré genómy miestnych odrôd storočných stromov odovzdávajú výraznú a nezameniteľnú chuť. Oblasť Tarantine Arco Jonico je jedinečná a olivovník sa prispôsobil miestnym podmienkam tak dôkladne, že v súčasnosti môžeme žasnúť nad stromami, ktoré tu rastú stáročia. Môžeme stručne konštatovať, že olivovník predstavuje miestne prostredie a historické dedičstvo. Jedinečné klimatické a pôdne podmienky dodávajú extra panenskému olivovému oleju ‚Terre Tarentine‘ chuť a arómu, vďaka ktorým je olej typicky harmonický a výrazný a výrazne sa líši od olivových olejov vyrábaných v okolitých oblastiach Bari (štipľavé a silné) a Salento (sladké a delikátne), a to aj vďaka kombinácii pestovaných odrôd (pozri bod 3.3.), ktoré sa nenájdu v rovnakej miere v žiadnej inej oblasti výroby. Typická harmonická chuť znamená, že na rozdiel od oleja z okolia mesta Bari, kde dominujú odrody Coratina s výrazne štipľavou a horkou chuťou s intenzívnou ovocnou príchuťou, a na rozdiel od oleja z neďalekej oblasti Lecce, silne poznačeným miestnymi odrodami s nevýraznou chuťou skôr plochého a ovocného charakteru, extra panenský olivový olej ‚Terre Tarentine‘ spontánne rozvíja vyváženú chuť od horkej, sladkej až po štipľavú s miernou ovocnou príchuťou“.

Iné

Boli pridané odkazy na kontrolný orgán, ktoré neboli zahrnuté v aktuálne platnej špecifikácii. Článok 10 špecifikácie uvádza, že „Dodržiavanie špecifikácie výrobku extra panenského oleja ‚Terra Tarentine‘ v súlade s článkom 37 nariadenia (EÚ) č. 1151/2012 kontroluje Obchodná komora v Tarante so sídlom vo Viale Virgilio 152, 74121 Taranto – tel. č. +39 0997783311 – fax +39 04922109797 – e-mail: pat@ta.camcom.it“.

JEDNOTNÝ DOKUMENT

„TERRE TARENTINE“

EÚ č.: IT-PDO-0105-01356 – 24.7.2015

CHOP ( X ) CHZO ( )

1. Názov

„Terre Tarentine“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku

Trieda 1.5. Oleje a tuky

3.2. Opis výrobku, na ktorý sa vzťahuje názov uvedený v bode 1

Pri uvádzaní na trh sa olivový olej „Terre Tarentine“ môže filtrovať, ale nemusí, a musí spĺňať tieto vlastnosti:

— farba: žlto-zelená;

— tekutosť: stredná;

— chuť: ovocná, so strednou horkosťou a jemnou štipľavosťou; maximálna celková kyslosť podľa váhy vyjadrená na základe kyseliny olejovej: nie viac ako 0,6 g na 100 g oleja;

— hodnota peroxidu: ≤ 12 meq. O2/kg;

— K232: ≤ 2,4;

— K270: ≤ 0,150;

— kyselina linolová: ≤ 10 %;

— kyselina linolová: ≤ 0,9 %;

— kyselina olejová: ≤ 70 %;

— hodnota kampasterolu: ≤ 3,5 %;

— trilinoleín: ≤ 0,2 %;

Všetky ostatné chemické/fyzikálne parametre, ktoré nie sú vyslovene uvedené, musia spĺňať nariadenie (EHS) č. 2568/91, v znení neskorších zmien.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Chránené označenie pôvodu „Terre Tarentine“ sa môže použiť len pre olej získaný z nižšie uvedených odrôd olív, ktoré sa pestujú v olivových hájoch v danej zemepisnej oblasti, či už samostatne alebo v kombinácii: Leccino, Coratina, Ogliarola a Frantoio, ktoré musia tvoriť minimálne 80 % lisovaných olív na výrobu oleja, pri obojstranne variabilných percentách; zostávajúcich 20 % sa skladá z ďalších menších miestnych odrôd pestovaných v olivových hájov v oblasti výroby.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výrobného procesu: a to menovite pestovanie, zber a získavanie oleja, sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Extra panenský olivový olej „Terre Tarentine“ s CHOP musí byť balený vo fľaškách v označenej zemepisnej oblasti. Táto požiadavka umožňuje udržať prepravu oleja vo veľkom na minime, čo by malo za následok menšie chemické zmeny, ktoré by sa odrážali vo významných organoleptických zmenách. Olivový olej je veľmi citlivý na narušenie arómy, ktoré by mohlo spôsobiť interné prostredie cisterny používanej na prepravu oleja. S cieľom zachovať špecifické vlastnosti výrobku počas celého výrobného procesu a zaručiť dodržanie požiadaviek na kvalitu musí byť extra panenský olivový olej „Terre Tarentine“ s chráneným označením pôvodu vždy balený v rámci oblasti uvedenej v bode 4. Vďaka špecifickým vedomostiam, ako zaobchádzať s olejom vo fáze pred zabalením a v čase balenia, dokážu miestni výrobcovia určiť, okrem iného, ideálnu filtráciu a obdobie a spôsob usadzovania, ako aj ideálnu teplotu balenia. Preto treba zabezpečiť balenie v tejto oblasti na konci výrobného procesu, s cieľom zachovať organoleptické a kvalitatívne vlastnosti extra panenského olivového oleja „Terre Tarentine“ s chráneným označením pôvodu. Balenie v oblasti zároveň umožňuje, aby mohol kontrolný orgán čo najefektívnejšie sledovať celý výrobný a baliaci proces tak, aby boli zaručené typické vlastnosti produktu a zároveň aj jeho sledovateľnosť.

3.6. Špecifické pravidlá označovania výrobku, na ktorý sa vzťahuje registrovaný názov

Názov chráneného označenia pôvodu musí byť uvedený na štítku zreteľným, nezmazateľným písmom vo farbe, ktorá silne kontrastuje so samotným označením, aby sa označenie dalo jasne odlíšiť od ostatných informácií na etikete. Na etikete musí byť uvedený rok výroby olív, z ktorých bol olej vyrobený, spolu s uvedením „dátumu minimálnej trvanlivosti“, ktorý označuje mesiac a rok najneskôr 15 mesiacov odo dňa výroby.

4. Stručné vymedzenie zemepisnej oblasti

Oblasť, kde sa pestujú a spracovávajú olivy, ktoré sa majú lisovať na výrobu extra panenského olivového oleja „Terre Tarentine“, zahŕňa celé správne územie obcí v provincii Taranto: územia obce Taranto zapísanej do registra pod písmenom „A“, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi a Montemesola.

5. Súvislosť so zemepisnou oblasťou

Pestovanie olív predstavuje významný výrobný faktor a v miestnej ekonomike zohráva kľúčovú úlohu.

Výrobná oblasť pre extra panenský olivový olej „Terre Tarentine“ sa nachádza na západnom zráze provincie Taranto. Na južnej strane je odhalená a na severnej strane ju chránia kopce Murge a vyznačuje sa veľmi špecifickými agronomickými vlastnosťami a priaznivou pôdou a klimatickými podmienkami, ktoré sú typické pre oblasť Tarantine Arco Jonico s miernym podnebím. Pôda je piesočnatá, hlboká a väčšinou červeno-hnedá, s kamením z kremeňa a vápenca a s vyšším až žiadnym výskytom; priepustnosť sa pohybuje od stredne vysokej až po veľmi vysokú. Obsah sa rovná 20 % alebo je menší, pričom objem vápenca sa rovná 5 %, alebo je menší. Podnebie je horúce a suché. Priemerné zrážky sa pohybujú od minimálne asi 10 mm v júli až po maximálne 80 mm v novembri. Priemerná ročná teplota sa pohybuje okolo 15 až 16 °C, s minimálnou teplotou okolo 9 °C a maximálnou teplotou 30 °C.

Vďaka výnimočným pôdnym a klimatickým podmienkam v oblasti Tarantine Arco Jonico a charakteristickému prostrediu v oblasti výroby „Terre Tarentine“ s PDO má výroba oleja nezameniteľný charakter. Horúce a suché stredomorské podnebie a piesočná a hlboká pôda, ktorá je väčšinou hnedo-červená, poskytujú výhody vývoja viacerých polyfenolov, ktoré produkujú trpkú a štipľavú príchuť.

Okrem toho veľmi staré genómy miestnych odrôd storočných stromov odovzdávajú výraznú a nezameniteľnú chuť.

Oblasť Tarantine Arco Jonico je jedinečná a olivovník sa prispôsobil miestnym podmienkam tak dôkladne, že v súčasnosti môžeme žasnúť nad stromami, ktoré tu rastú stáročia. Môžeme stručne konštatovať, že olivovník predstavuje miestne prostredie a historické dedičstvo. Jedinečné klimatické a pôdne podmienky dodávajú extra panenskému olivovému oleju „Terre Tarentine“ chuť a arómu, vďaka ktorým je olej typicky harmonický a výrazný a výrazne sa líši od olivových olejov vyrábaných v okolitých oblastiach Bari (štipľavé a silné) a Salento (sladké a delikátne), a to aj vďaka kombinácii pestovaných odrôd (pozri bod 3.3.), ktoré nenájdete v rovnakej miere v žiadnej inej oblasti výroby. Typická harmonická chuť znamená, že na rozdiel od oleja z okolia mesta Bari, kde dominujú odrody Coratina s výrazne štipľavou a horkou chuťou s intenzívnou ovocnou príchuťou, a na rozdiel od oleja z neďalekej oblasti Lecce, silne poznačeným miestnymi odrodami s nevýraznou chuťou skôr plochého a ovocného charakteru, extra panenský olivový olej „Terre Tarentine“ spontánne rozvíja vyváženú chuť od horkej, sladkej až po štipľavú s miernou ovocnou príchuťou

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

Konsolidovaný text špecifikácie výrobku je dostupný na internete: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo prípadne:

priamo na domovskej stránke Ministerstva poľnohospodárstva, výživy a lesného hospodárstva (www.politicheagricole.it), kliknutím na možnosť „Prodotti DOP e IGP“ (na pravej hornej strane obrazovky), potom na možnosť „Prodotti DOP, IGP e STG“ (na ľavej strane obrazovky) a nakoniec na možnosť „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 248, 5.9.1991, s. 1.